**Na mjestu pogibije salonitanskoga biskupa sv. Dujma**

U pratnji učitelja i turističkoga vodiča Jelene Delić, naši su osmaši pohodili 23. veljače starokršćanske lokalitete na području nekadašnje Salone, zatim Gospin otok u Solinu i veličanstvenu klišku tvrđavu. Bila je to izvanučionička nastava ostvarena pod nazivom "Upoznavanje starokršćanskih lokaliteta" kojom se učenike htjelo upoznati s počecima kršćanstva na hrvatskim prostorima i razvijati kod njih odnos poštovanja prema teškoj i krvlju obilježenoj povijesti kršćanstva na našim prostorima.

Po dolasku u Salonu obišli su episkopalno zdanje, zatim ranokršćanske spomenike i sarkofage, a posebno ih se dojmio afmiteatar, mjesto pogibije salonitanskoga biskupa sv. Dujma kojemu je, prema predaji, mačem odrubljena glava 304. godine za tadašnjega rimskoga cara Dioklecijana. Upoznali su se i s religioznim životom ondašnjih kršćana koji su živjeli u Saloni, nekoć biskupijskom središtu rimske pokrajine Dalmacije. Za obilaska lokaliteta posjetili su i tusculum gdje je hrvatski arheolog i svećenik don Frane Bulić kroz višegodišnji rad otkrivao to ranokršćansko područje, kao i sarkofag u koji je, prema svojoj želji, pokopan.

Na Gospinu otoku u središtu Solina vjeroučenici su doznali da se papa Ivan Pavao II. u tijeku pohoda Hrvatskoj 2008. godine upravo na tome mjestu susreo s mladima. Za pohoda kliškoj tvrđavi, jedinstvenoj utvrdi u Hrvatskoj, koja se prvi put spominje u 5. stoljeću, obišli su muzej u kojem se nalazi oprema kliških uskoka koji su na čelu s Petrom Kružićem branili ostatak Hrvatske od turskih osvajanja. Opasana visokim bedemima, kliška tvrđava u posljednje je vrijeme turistička atrakcija brojnim posjetiteljima.

JADRAN BAŠIĆ